  Виталий Пронин Йылпумъяськиз дышетскон ар. Пиналъёс понна каникул - шумпотон. Анай-атайёслы - йыр висён. Уго мумы-бубыос ужын дыръя пиналъёс эрико дуннее зымо. Кызьы утёно нылпиез кырыж сюрес вылэ султонлэсь? Та юанлы валэктон утчазы Удмуртиысь Прокуратураын радъям форумын. Пиналъёс каникулэ потӥзы. Тодо-а мумы, бубыоссы мар каро соос лумбыт?Винаез веръяло ни 9 аресын — Милям валаммы потэ, малы юонэн но наркотикъёсын нюръяськонлы сӥзем ужрадъёс бадӟым пайдаен уг берытско. Уго трос кивалтон ёзъёс со понна кыл куто. Прокуратура соослэсь ужамзэс чакласа возе. Лыдпусъёсты учконо ке, югдур тупатске кадь. Тани валля арын быдэ вуымтэос 817 пол законэз тӥяллям. Кылем арын сыӵе учыръёс ӧжытгес вал - 590 учыр пусъемын. Наркотикъёсын нюръяськонын вормонъёс вань - йыртэманъёс 85 вылӥллям, кылем арын 32 кылиллям. Но Удмуртиысь Наркодиспансерлэсь статистиказэ чаклано ке, чебер суред воштӥське. Миым усыкмытӥсь суретъёсты нырысьсэ шӧмъям 30 мурт - валля арын вылэм 25. Курыт юонэз но веръясьёс тросгес луиллям - 495 пинал нырысьсэ чарка бекыртэм, нош валля арын сыӵеос 395 вылӥллям, - огъя югдурез лыдпусъёс пыр возьматыны выриз Удмуртиысь прокурорлэн нырысетӥ воштӥсез Иван Грибов.Вина юонэз ик верано ке, куд-ог лавкаосын уг кышкало аракыез быдэ вуымтэослы вузаны. Вуз карисьлы сыӵе дыръя 50 сюрс манетысен 80 сюрс манетозь тыриськон лякыны быгато. Кылем арын сыӵе «йыртэм» лавкачиослы пумит 185 протокол гожтэмын. Соин пиналъёс мукет амал утчало: вина басьтыны косо бадӟымъёсты. Таӵе муртъёс миым 245 кузя шараямын. Сыӵе «юрттӥсьёслы» штраф лякыны луэ - быдӟалаез 1 сюрс 500 манетысен 3 сюрс манетозь. Ӵемысь со юлтошъёс штраф но уг тыро, уго нылпиос, юрттэт курыса, вазисько тордосъёслы - соос ӟенелик понна котькыӵе ужез быдэстыны дасесь. Со вакытэ ик нылпиос уг валало, кыӵе эзеле вуттыны быгатэ аракы веръямзы. Тани туэ ар куспын 2 пинал кынмыса кулӥз ни. Огез учыр толалтэ Яр ёросын вал. Эшъёсыныз ӵош аракы юэм нылаш клубозь ӧз вуы, сюрес вылын пограз. Нош ӵукнаозь со кынмем шӧй луиз. Эгра ёросын та выллемгес ик учыр тупаз тулыс. Клубе потэм пияш юиз, бертыны потыса, дорозяз ӧз вуы. Озьы ик кынмыса кулӥз. Удмуртиысь МВД-лэн лыдпусъёсызъя, кылем арын учётэ 453 пинал пуктэмын - винаез веръямъёс пӧлын вань 9-10 аресъем пиналъёс но. Туэ полицие 200-лэсь трос кудӟем нылпиосты вуттӥзы, пусъе МДВ-ысь быдэ вуымтэослэн ужъёссыя ёзлэн кивалтӥсез Вероника Малькова. — Пиналэз полицие учётэ пукто, но эмъяськыны косыны сое уг быгато. Судлэн но сыӵе полномочиосыз ӧвӧл. Законэ воштонъёс пыртыны кулэ. Со понна ми вазиським ни Удмуртиысь Кун Кенешысь депутатъёслы, - шуэ калыкез улон-вылонын утён политикая но ужъя министрлэн нырысетӥ воштӥсез Ольга Лубнина. Косыны уг быгато Юонлэсь кышкыт мукетыз чер - наркотикъёсын кушласькон. Чарка пыдсы ӵемгес учкыло юылӥсь анай-атайёслэн нылпиоссы. Наркотикъёсын герӟаськем йыружъёсын тазьы шуыны уг луы. Усыкмон дуннее шедё ёрмисьёсыз но, узыръёсыз но. Школаын дышетскисьёс пӧлын наркотикъёсын кушласькисьёс ичигес ай. Бадӟым тулкым улэ соос шедё, колледжъёсы яке техникумъёсы вамыштыса. — 1 сюрс 86 пол жингыръязы милям «оскон» телефонамы. Ӵемгес вазисько мумы-бубыос, нылпиенызы маке умойтэм шуыса шӧдо но та югдурлы оскемзы уг поты, визь-нод утчало. Вазисько асьсэос быдэ вуымтэос но, - вера Удмуртиысь Наркодиспансерлэн валтӥсь врачез Татьяна Карлова. Кивалтӥсь верамъя, арлы быдэ 200 пиналъёс пырисько реабилитацияя программаосы. Пумозяз сое ортчыны быгатэ ог 87 процентэз. Та пиналъёс пӧлысь 79 процентэз дышетсконзэс азьланьто школаосын но колледжъёсын. Паймымон мукетыз но: али усыкмытӥсь суретъёсты алон вылысь тросаз школаосын ужало волонтёръёс, кылдытъямын наркопостъёс. Дышетонъя но наукая министерство радъямъя нылпиос ортчо тестированиез. Таӵе эскерон пыр потыны быгато ни 13 аресысен. Но ваньмыз - мылкыд каремзыя. Нимез-тулэз шараяно ӧвӧл ке но, нокинэ но косыны уг луы юанъёслы валэктон сётыны. Соин туэ 30 сюрс эскерем нылпиос пӧлысь ӧз шараялэ одӥгзэ но наркоманэз. Таӵе юалляськонэ усыкмытӥсь суретъёсты шӧмъям нылпиос ноку но уг пырисько. Котькуд аптекаысь басьтыны луэ наркотикъёсты шараясь тест. Тест-полоскаез кӧня ке секундлы пиналэн кызяз веттано. Эскеронлэн дуныз ог 400 манет. Мар со сётэ? Ог 10 пумо наркотикъёсты шараяны луэ. Но пусъёно: наркотик шӧмъям дырысен 72 час ортчемын ке, тест номыре уз возьматы. Собере, кос ай быдэ вуымтэ пиналэз азяд банкае кызяны: — Пайдаё эскерон - дунтэм уж ӧвӧл. Тани пыӵал тӥрлык басьтыны сётӥсь документлы вазиськисьёслы тест сылэ 800 манет. Нош милям быдэ вуымтэослэн эскерон группаязы ик 13 сюрс пинал пыртэмын, - шуэ Наркодиспансерлэн кивалтӥсез Татьяна Карлова. Форуме пыриськисьёс пӧртэм мылкыдъёссэс веразы. Волонтёръёс шуо: наркотикъёсты алон ужез нылпиослы ӟечгес валэкто асьсэ кадь ик мукет пиналъёс. Психологъёслэн огазеяськонысьтызы педагогъёс мукет пала куасалто: наркотикъёс сярысь макем тросгес вераськод, сокем тунсыко потэ, веръяны мылкыдзы ӝутске нылпиослэн. Кӧня ке ар ӵоже МВД-ын быдэсто огзэ проектсэс: секыт сямо, законэз тӥяны вырись быдэ вуымтэ нылпиосты судысь заседаниосы нуо. Татын пинал адӟе, кызьы мынэ зэмос процесс, кыӵе приговор лыдӟе судья егит йыртэмасьлы, кызьы суд бере сое наручникъёсын потто но пытсэт сьӧры келяло. Зэм, та выллем ужрадъёсты радъяны капчи ӧвӧл, трос кенешонъёс пыр ортчоно, пе. Тросэзлы быдэ вуымтэослы таӵе «урокъёс» визь пыртысалзы. Пиналэз жалям-нодъям интые, куддыръя сое кезьыт вуэн но пылатыны кулэ, дыр. Елена Скворцова Туспуктэмез М. Егоровлэн  